Tentativă eşuată de jaf la un magazin de bijuterii din centrul Capitalei. Suspectul, un bărbat în vârstă de 73 de ani a atacat vânzătoarea cu un aparat de electroşocuri. Acesta a fost însă imobilizat imediat de patronul magazinului. Bătrânul este acum la secţia 10 de Poliţie.

Bărbatul a intrat în magazin deghizat cu o barbă neargă și purtând o pălărie, pentru a-și ascunde fața. Inițial s-a prefăcut că nu ştie româneşte. A cerut să vadă o pereche de cercei, apoi a folosit un aparat cu electroșocuri pentru a o imobiliza pe vânzătoare când aceasta s-a întors cu spatele.

Patronul magazinului, care a văzut scena pe un monitor conectat la camerele de supraveghere, a intervenit şi l-a imobilizat pe bărbat, în timp ce femeia a activat butonul de panică, potrivit Poliției Capitalei.

La scurt timp, au ajuns firma de pază şi poliţiştii, care l-au dus pe bărbat la Secţia 10 pentru a fi audiat.

Vânzătoarea nu a fost rănită, precizează reprezentanţii instituţiei, iar Poliţia face acum cercetări.